Riho Terras

Riho Terras (sündinud 17. aprillil 1967 Kohtla-Järvel) on Eesti poliitik ja erusõjaväelane, auastmelt kindral. 5. detsembrist 2011 kuni 5. detsembrini 2018 oli Terras Eesti kaitseväe juhataja. 1. veebruarist 2020 on ta Euroopa Parlamendi liige.

Kaitseväe juhataja ametikohalt lahkumise järel läks Terras erru, suundudes 2019. aasta jaanuaris tööle Eesti kaitsetööstusettevõttesse Milrem Robotics. Märtsis 2019 teatas ta, et kandideerib erakonna Isamaa esinumbrina Euroopa Parlamenti. Pärast Ühendkuningriigi lahkumist Euroopa Liidust sai Eesti Euroopa Parlamendis ühe koha juurde ja Riho Terrasel tekkis võimalus asuda tööle Euroopa Parlamendi liikmena.

Hariduskäik
Terras lõpetas 1985. aastal Kohtla-Järve 5. Keskkooli.

Akadeemiline haridus
Aastatel 1989–1993 õppis Terras Tartu Ülikooli ajalooteaduskonnas. Üliõpilasena oli ta aktiivne Kaitseliidus. Kutseliseks sõjaväelaseks hakkamise tõttu jäi Tartu Ülikool lõpetamata. Aastatel 1994–1998 õppis Terras Müncheni Bundeswehri Ülikoolis riigi- ja ühiskonnateaduse erialal ning omandas magistrikraadi.

Sõjaväeline haridus
Sügisel 1991 läbis Riho Terras kahekuulised ohvitserikursused nooremleitnandina. 1999. aastal läbis Vahipataljoni ülemaks saanud Terras Šveitsis pataljoniülema kursused.

 1993 kompaniiülema kursus (Rootsi)
 1996 kompaniiülema kursus (Saksamaa) 
 2000 kõrgemad riigikaitsekursused (Eesti)
 2000 julgeolekupoliitika alane kursus (Genfi Julgeolekupoliitika Keskus)
 2005 vanemstaabiohvitseride kursus (Balti Kaitsekolledž)
 2010 Royal College of Defence Studies (Ühendkuningriik)

Teenistus sõjaväelase ja riigiametnikuna 

Keskkooli lõpetamise järel teenis Riho Terras kolm aastat sundaega Nõukogude mereväes. Ajateenijana käis ta oma laevaga Liibüas, Süürias ja Kuubal.

Pärast Bundeswehri Ülikooli lõpetamist 1998. aastal edutati Terras Tallinna Üksiku Vahipataljoni ülemaks. Aastatel 2001–2004 oli Riho Terras Eesti kaitseatašee Saksamaa Liitvabariigis ja Poolas. Eestisse naasmise järel oli ta Kaitseväe Peastaabis analüüsi- ja planeerimisosakonna ülem ning peastaabi ülema asetäitja operatiivalal. Iraagi sõja ajal oli ta 2007. aasta veebruarist augustini Iraagis NATO treeningmissiooni staabiülema asetäitja, kus tema pädevusse kuulusid Iraagi sõjaväe väljaõpetamisega seotud personali-, logistika- ja finantsküsimused.

Riho Terras on olnud ka Kaitseliidu peastaabi ülem.

2008.– 2010. aastal oli Riho Terras Kaitseministeeriumi kantsler. President Toomas Hendrik Ilves andis 2008. aasta detsembri alguses Terrasele koloneli sõjaväelise auastme. 2011. aasta juunis andis president Toomas Hendrik Ilves kaitseväe juhataja ettepanekul Terrasele brigaadikindrali sõjaväelise auastme.

Vastavalt valitsuse 20. jaanuaril 2011 tehtud ettepanekule nimetas president Toomas Hendrik Ilves Riho Terrase kaitseväe peastaabi ülemaks alates 1. märtsist.

13. oktoobril 2011 nimetas Eesti valitsus Riho Terrase kaitseväe juhatajaks alates 5. detsembrist 2011.
18. veebruaril 2013 ülendas president Toomas Hendrik Ilves Riho Terrase kindralmajoriks.
5. veebruaril 2015 ülendas president Toomas Hendrik Ilves Riho Terrase kindralleitnandiks.
17. septembril 2016 valiti Riho Terras NATO sõjalise komitee vanemaks.

21. veebruaril 2017 ülendas president Kersti Kaljulaid Riho Terrase kindraliks.

2018. aasta lõpul andis Terras Kaitseväe juhtimise üle kindralmajor Martin Heremile.

Töö erasektoris 
Pärast Kaitseväe juhataja ametipostilt lahkumist läks Terras 2019. aasta algul tööle ettevõttesse Milrem Robotics, kus juhtis ettevõtte kaitsedivisjoni.

Isiklikku 
Terrase abikaasa on diplomaat Kaili Terras, kellega tal on kaks poega. Vanem poeg on 1993. aastal sündinud Hendrik Johannes Terras ja noorem poeg on 2005. aastal sündinud Uku Karl Terras.

Riho Terras kuulub korporatsiooni Sakala. Ta räägib vabalt eesti, vene, saksa ja inglise keelt.

Auastmed

Autasud

Teenete- ja rinnamärgid

Teenistuskäik

Viited

Välislingid 

Riho Terras Euroopa Parlamendi kodulehel
Kolonel, kes deklameerib Goethet, Eesti Ekspress, 2. november 2008.
Au olla Eesti kaitseatašee
Ilves nimetas Riho Terrase kaitseväe peastaabi ülemaks, 27. jaanuar 2011
Kõik Eesti sõjaväeosad on NATO baasid. Põhjarannik, 14. jaanuar 2012
 Kindral Terras: nüüd usub Putin NATO-sse rohkem kui viie aasta eest, ERR, 24. oktoober 2018

Eesti kaitseväe juhatajad
Kaitseväe peastaabi ülemad
Kaitseliidu peastaabi ülemad
Eesti kindralid
Vahipataljoni koosseis
Eestist valitud Euroopa Parlamendi liikmed
Kotkaristi I klassi teenetemärgi kavalerid
Kotkaristi IV klassi teenetemärgi kavalerid
Kaitseministeeriumi teeneteristi kavalerid
Auleegioni ohvitserid
Korporatsioon Sakala liikmed
Sündinud 1967